Document ID: 32013R0912

REGOLAMENT TAL-KUMMISSJONI (UE) Nru 912/2013
tat-23 ta’ Settembru 2013
li jimplimenta r-Regolament (KE) Nru 452/2008 tal-Parlament Ewropew u tal-Kunsill dwar il-produzzjoni u l-iżvilupp tal-istatistika dwar l-edukazzjoni u t-tagħlim tul il-ħajja, fir-rigward ta’ statistika fuq sistemi edukattivi u ta’ taħriġ
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 452/2008 tal-Parlament Ewropew u tal-Kunsill tat-23 t’April 2008 dwar il-produzzjoni u l-iżvilupp tal-istatistika dwar l-edukazzjoni u t-tagħlim tul il-ħajja (1), u partikolarment l-Artikolu 6(1) tiegħu,
Billi:
(1)
Ir-Regolament (KE) Nru 452/2008 jistabbilixxi qafas komuni għall-produzzjoni sistematika tal-istatistika Ewropea fil-qasam tal-edukazzjoni u t-tagħlim tul il-ħajja fi tliet dominji speċifikati li għandhom jiġu implimentati b’azzjonijiet statistiċi.
(2)
Hu meħtieġ li jiġu adottati miżuri għall-implimentazzjoni ta’ azzjonijiet statistiċi individwali għall-produzzjoni ta’ statistika dwar is-sistemi edukattivi u ta’ taħriġ kif koperti mid-Dominju 1 fir-Regolament (KE) Nru 452/2008.
(3)
Meta jipproduċu u jxerrdu l-istatistika Ewropea dwar sistemi edukattivi u ta’ taħriġ, l-awtoritajiet nazzjonali u tal-Unjoni tal-istatistika għandhom iqisu l-prinċipji stipulati fil-Kodiċi ta’ Prattika tal-Istatistika Ewropea approvat mill-Kumitat tas-Sistema Ewropea tal-Istatistika f’Settembru 2011.
(4)
Il-miżuri ta’ implimentazzjoni għall-produzzjoni tal-istatistika dwar sistemi edukattivi u ta’ taħriġ għandhom jikkunsidraw il-piż potenzjali fuq l-istituzzjonijiet edukattivi u l-individwi u tal-aħħar ftehim bejn l-Istitut għall-Istatistika tal-Unesco (UIS - Unesco Institute for Statistics), l-Organizzazzjoni għall-Kooperazzjoni u l-Iżvilupp Ekonomiku (OECD - Organisation for Economic Co-operation and Development) u l-Kummissjoni (Eurostat) dwar kunċetti, definizzjonijiet, proċessar tad-dejta, perjodiċità u dati tal-iskadenza għat-trażmissjoni tar-riżultati.
(5)
L-Organizzazzjoni tan-Nazzjonijiet Uniti għall-Edukazzjoni, ix-Xjenza u l-Kultura (Unesco) irrevediet il-verżjoni tal-Istandard Internazzjonali għall-Klassifikazzjoni tal-Edukazzjoni (ISCED - International Standard Classification of Education) li ntużat sa issa (ISCED 1997) bl-għan li tkun żgurata il-konsistenza mal-iżviluppi fil-politiki u l-istrutturi tal-edukazzjoni u t-taħriġ.
(6)
Il-komparabbiltà internazzjonali tal-istatistika tal-edukazzjoni teħtieġ li l-Istati Membri u l-istituzzjonijiet tal-Unjoni jużaw klassifikazzjonijiet tal-edukazzjoni li huma kompatibbli mal-verżjoni riveduta tal-Klassifikazzjoni Standard Internazzjonali tal-Edukazzjoni ISCED 2011 (minn hawn ’il quddiem “ISCED 2011”), kif adottata mill-Istati Membri tal-Unesco fis-36 Konferenza Ġenerali f’Novembru 2011.
(7)
Il-ġbir tad-dejta minn sorsi amministrattivi u oħrajn dwar il-mobbiltà tal-istudenti f’kull ċiklu ta’ studju għandu jitjieb, sabiex jiġi mmonitorjat il-progress u identifikati l-isfidi, kif ukoll biex ikun hemm kontribut għat-tfassil ta’ politika bbażata fuq l-evidenza.
(8)
Ir-Regolament tal-Kummissjoni (UE) Nru 88/2011 tat-2 ta’ Frar 2011 li jimplimenta r-Regolament (KE) Nru 452/2008 tal-Parlament Ewropew u tal-Kunsill dwar il-produzzjoni u l-iżvilupp tal-istatistika dwar l-edukazzjoni u t-tagħlim tul il-ħajja, fir-rigward ta’ statistika fuq sistemi edukattivi u ta’ taħriġ (2), għandu jiġi rrevokat.
(9)
Il-miżuri stabbiliti f’dan ir-Regolament huma skont l-opinjoni tal-Kumitat tas-Sistema Ewropea tal-Istatistika,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistabbilixxi r-regoli għall-implimentazzjoni tar-Regolament (KE) Nru 452/2008 fir-rigward tal-ġbir, it-trażmissjoni u l-ipproċessar tad-dejta statistika fid-Dominju 1 dwar is-sistemi edukattivi u ta’ taħriġ.
Artikolu 2
Suġġetti koperti u l-karatteristiċi tagħhom
L-għażla u l-ispeċifikazzjoni tas-suġġetti li għandhom jiġu koperti mid-Dominju 1 dwar is-sistemi edukattivi u ta’ taħriġ, kif ukoll il-lista dettaljata tal-karatteristiċi tagħhom u ta’ kif jiġu mqassma, għandhom ikunu kif stabbiliti fl-Anness I.
Artikolu 3
Perjodi ta’ referenza u trażmissjoni tar-riżultati
1. Dejta dwar ir-reġistrazzjonijiet, l-parteċipanti u l-persunal għandhom jirreferu għas-sena skolastika/akkademika kif definita fuq livell nazzjonali (sena t/t + 1). Id-dejta annwali fuq ir-reġistrazzjonijiet, il-parteċipanti u l-persunal għandha tiġi trażmessa lill-Kummissjoni (Eurostat) annwalment sat-30 ta’ Novembru fis-sena t + 2. L-ewwel trażmissjoni tad-dejta f’Settembru 2014 għandha tirreferi għas-sena skolastika/akkademika 2012/2013 kif definit fil-livell nazzjonali.
2. Il-gradwati għandhom jirreferu għas-sena skolastika/akkademika kif definita fil-livell nazzjonali (sena t/t + 1) jew għas-sena kalendarja (sena t + 1). Id-dejta annwali dwar il-gradwati għandha tiġi trażmessa lill-Kummissjoni (Eurostat) annwalment sat-30 ta’ Novembru fis-sena t + 2.
3. L-ewwel trażmissjoni ta’ dejta dwar il-gradwati (minbarra dejta dwar il-gradwati li kellhom soġġorn ta’ “mobbiltà tal-kreditu” matul iċ-ċiklu ta’ studju) għandha tiġi ppreżentata f’Novembru 2014 u għandha tirreferi għas-sena skolastika/akkademika 2012/2013 kif definita fil- livell nazzjonali jew għas-sena kalendarja 2013.
4. L-ewwel trażmissjoni ta’ dejta dwar il-gradwati li kellhom soġġorn ta’ “mobbiltà tal-kreditu” matul iċ-ċiklu ta’ studju għandha tiġi ppreżentata f’Novembru 2017 u għandha tirreferi għas-sena skolastika/akkademika 2015/2016 kif definit fuq livell nazzjonali jew għas-sena kalendarja 2016.
5. Studenti/gradwati mobbli, tkun xi tkun iċ-ċittadinanza tagħhom, għandhom ikunu definiti skont il-pajjiż tal-oriġini tagħhom (preferenza lil edukazzjoni preċedenti, vs. residenza, vs ċittadinanza). Qabel l-2016, id-dejta dwar ‘studenti/gradwati mobbli’ għandha tingħata bl-użu tad-definizzjoni nazzjonali ta’ “pajjiż tal-oriġini”. Mill-2016, id-definizzjoni ta’ pajjiż tal-oriġini li għandha tintuża hija tal-pajjiż fejn id-diploma sekondarja superjuri ingħatat jew bl-aħjar stima nazzjonali.
6. Id-dejta tan-nefqa edukattiva għandha tirreferi għas-sena finanzjarja tal-Istat Membru kif definit fil-livell nazzjonali (sena t). Id-dejta annwali dwar in-nefqa fuq l-edukazzjoni u n-numru ta’ studenti bil-kopertura aġġustata għall-istatistika dwar in-nefqa għall-edukazzjoni għandha tiġi trażmessa kull sena lill-Kummissjoni (Eurostat) sat-30 ta’ Novembru fis-sena t + 2. L-ewwel trażmissjoni tad-dejta f’Novembru 2014 għandha tirreferi għas-sena finanzjarja 2012.
Artikolu 4
Rekwiżiti tal-kwalità tad-dejta u kwadru tar-rappurtaġġ tal-kwalità
1. Ir-rekwiżiti tal-kwalità tad-dejta u r-rapporti tal-kwalità standard dwar sistemi edukattivi u ta’ taħriġ għandhom ikunu kif stabbilit fl-Anness II.
2. L-Istati Membri għandhom jittrażmettu kull sena lill-Kummissjoni (Eurostat) rapport tal-kwalità standard skont ir-rekwiżiti stabbiliti fl-Anness II. Ir-rapporti tal-kwalità standard għandhom jiġu trażmessi flimkien mall-immapjar integrat tal-ISCED tal-programmi nazzjonali u l-kwalifiki billi jintuża l-mudell ipprovdut mill-Kummissjoni (Eurostat).
L-ewwel rapport għandu jirreferi għas-sena tal-ġbir tad-dejta tal-2014 (sena skolastika/akkademika 2012/2013). Ir-rapport tal-kwalità li jikkonċerna l-perjodi ta’ referenza stabbiliti fl-Artikolu 3 għandhom jiġu trażmessi lill-Kummissjoni sal-31 ta’ Jannar fis-sena t + 3.
3. L-Istati Membri għandhom jiksbu d-dejta meħtieġa bl-użu ta’ kombinazzjoni ta’ sorsi differenti bħal sondaġġi bbażati fuq il-kampjuni, sorsi tad-dejta amministrattivi jew sorsi oħra tad-dejta.
4. L-Istati Membri għandhom jipprovdu l-Kummissjoni (Eurostat) b’informazzjoni dwar il-metodi u l-kwalità tad-dejta mis-sorsi użati minbarra s-sondaġġi bbażati fuq kampjuni u s-sorsi tad-dejta amministrattivi kif imsemmija fil-paragrafu 3.
Artikolu 5
Revoka
Ir-Regolament (UE) Nru 88/2011 għandu jiġi revokat.
Artikolu 6
Dħul fis-seħħ
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, it-23 ta’ Settembru 2013.

Labels: 12
9
19